Namangan viloyatining Namangan shahrida xususiy tadbirkorlikni rivojlantirishga doir qoʻshimcha chora-tadbirlar toʻgʻrisida
(resolution, 2019-05-29)

Namangan viloyatining Namangan shahrida xususiy tadbirkorlikni rivojlantirish uchun qoʻshimcha sharoitlar yaratish, jumladan, axborot texnologiya markazi hamda innovatsion texnoparklarni tashkil etish maqsadida Vazirlar Mahkamasi qaror qiladi: 1. Namangan viloyati hokimligi, Oʻzbekiston Respublikasi Moliya vazirligi, “Oʻzbekneftgaz” AJ va Davlat aktivlarini boshqarish agentligining “Karbonam” MChJga tegishli Namangan shahar A.Xoʻjayev koʻchasi, 38-uy manzilida joylashgan bino va inshootlarni (keyingi oʻrinlarda obyekt deb ataladi) belgilangan tartibda Namangan viloyati hokimligiga davlat mulki sifatida operativ boshqaruvga bepul berish toʻgʻrisidagi taklifi maʼqullansin. 2. “Oʻzneftmahsulot” AJ bir oy muddatda obyektning qoldiq (balans) qiymati boʻyicha berilishini, Namangan viloyati hokimligi esa qabul qilinishini taʼminlasin. 3. Namangan viloyati hokimligi “Oʻzbekneftgaz” AJ bilan birgalikda uch oy muddatda Namangan shahridagi “Karbonam” MChJga tegishli kommunikatsiya tarmoqlari mavjud boʻlgan yer uchastkasini ajratish, jamiyat xodimlarining ish joylarini saqlab qolgan holda mavjud ishlab chiqarish texnologik uskunalarini demontaj qilib koʻchirib oʻtkazish va investorlarni jalb qilgan holda ishlab chiqarishni tashkil etish choralarini koʻrsin. 4. Namangan viloyati hokimligi, Axborot texnologiyalari va kommunikatsiyalarini rivojlantirish vazirligi hamda Innovatsion rivojlanish vazirligining obyekt negizida eng ilgʻor xorijiy tajribalar namunasida “IT park” majmuasini (keyingi oʻrinlarda majmua deb ataladi) tashkil etish hamda mazkur majmuada zamonaviy axborot dasturlarini yaratish uchun innovatsion texnologiyalar asosida ishlaydigan “IT school” axborot texnologiyalari markazini joylashtirish toʻgʻrisidagi takliflari maʼqullansin. 5. Quyidagilar “IT school” axborot texnologiyalari markazining asosiy faoliyati yoʻnalishlari etib belgilansin: axborot texnologiyalari sohasida raqobatbardosh mahsulot va xizmatlarni, innovatsion ishlanmalarni ishlab chiqarish, ularni ichki va tashqi bozorlarda ilgari surishga qulay shart-sharoitlar yaratish va koʻmaklashish; yuqori texnologiyali mahsulot va xizmatlar ishlab chiqarish zanjirining uzluksizligini taʼminlash maqsadida ilmiy, taʼlim, ishlab chiqarish tashkilotlarining integratsiyalashuviga koʻmaklashish; mahalliy dasturchilar mahsulotlarini ishlab chiqarish va eksportini amalga oshirishga koʻmaklashish, milliy dasturiy mahsulotlarning ishlab chiquvchilar va ularning mahsulotlari toʻgʻrisidagi axborotning yagona elektron bankini shakllantirish; yetakchi kompaniyalar va ularning mutaxassislari ishtirokida kurslar, treninglar va master klasslarni, shuningdek, mehnat bozorida talab yuqori boʻlgan va malakali mutaxassislar sinfini shakllantirish uchun ilmiy-amaliy anjumanlar tashkil etish. 6. Namangan viloyati hokimligi Innovatsion rivojlanish vazirligi, Axborot texnologiyalari va kommunikatsiyalarini rivojlantirish vazirligi bilan birgalikda ikki oy muddatda “IT school” axborot texnologiyalari markazining nizomini belgilangan tartibda tasdiqlanishini taʼminlasin. 7. Vazirlar Mahkamasining “Neft-gaz tarmogʻi tashkilotlarining aktivlaridan yanada samarali foydalanish chora-tadbirlari toʻgʻrisida” 2018-yil 25-avgustdagi 685-son qaroriga 1-ilovadan 151-band chiqarib tashlansin. 8. Mazkur qarorning bajarilishini nazorat qilish Oʻzbekiston Respublikasi Bosh vazirining birinchi oʻrinbosari — transport vaziri A.J. Ramatov va Namangan viloyati hokimi X.X. Bozarov zimmasiga yuklansin.